শ্রীলঙ্কার একটি খেলাধুলার অনলাইন পোর্টালের ছবি কাল রাত থেকেই ঝড় তুলেছে সামাজিক যোগাযোগমাধ্যমে। দলের প্রয়োজনে চোট নিয়েই মাঠে ফেরা তামিম ইকবালের সামনে হাঁটু মুড়ে কুর্নিশের ভঙ্গিতে কী যেন বলছেন অ্যাঞ্জেলো ম্যাথুস। তামিমও জবাবে ডান হাত দিয়ে লঙ্কান অধিনায়কের গা সাপটে দিচ্ছেন। যেন সান্ত্বনা দিচ্ছেন! তামিম কি তাহলে জয়টা আগেই দেখতে পেয়েছিলেন? ম্যাথুসও কি তেমনি টের পেয়েছিলেন হারের ইঙ্গিত? ছবিটাকে প্রতীকী হিসেবে ধরে নিলে এমন সব প্রশ্ন মনে উঁকি দিতেই পারে।